《满江红 题烛溪叔祖“蓬窗听雨图”》
清代·孙云凤

一舸西风，吹暮雨、沙清渚白。尽吟啸、水云深处，鹭闲鸥逸。

帆挂乡心生远浦，橹摇凉梦依秋荻。响萧萧、夜半听无眠，情怀别。

渔火乱，蓬窗寂。峰隐翠，波涵碧。只暗潮吞吐，断崖千尺。

点点轻迷天际树，声声清入烟中笛。展新图、忽忆下潇湘，浑如昔。

作者简介：浙江仁和人，字碧梧。程懋庭妻，随园女弟子之一。工词，佳者绝似北宋人语。通音律，善画花卉。有《玉箫楼集》、《湘筠馆诗》等。